Document ID: 31992R1756

NEUVOSTON ASETUS (ETY) N:o 1756/92,
annettu 30 päivänä kesäkuuta 1992,
viinikaupan yhteisestä järjestämisestä annetun asetuksen (ETY) N:o 822/87 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
asetuksen (ETY) N:o 822/87(4) 17 artiklan 3 kohdassa säädetään tietyn happamuuden vähentämismuodon sallimisesta ainoastaan tiettynä siirtymäkautena; nykyistä käytäntöä olisi jatkettava ainakin viinivuoden 1992/1993 loppuun asti, jotta voitaisiin tehdä lopullinen päätös tästä menetelmästä,
asetuksen (ETY) N:o 822/87 46 artiklan 4 kohdassa säädetään, että rypäletäysmehun kulutuksen edistämiskampanjoita voidaan järjestää ainoastaan viinivuoden 1991/1992 loppuun asti, ja niiden tehokkuuden arvioimisen mahdollistamiseksi olisi tarpeen jatkaa niiden järjestämistä vielä yhden viinivuoden ajan,
nykyinen viinivuoden 1991/1992 viinien saatavuustilanne mahdollistaa osaksi sellaisten tuotteiden markkinoille saattamisen, joita koskevat pitkäaikaiset varastointisopimukset; pakolliseen tislaukseen toimitettaville viineille olisi säädettävä tietty päivämäärä,
asetuksen (ETY) N:o 822/87 18 artiklan 3 kohdassa, 20 artiklan 2 kohdassa, 39 artiklan 12 kohdassa ja 65 artiklan 5 kohdassa säädetään, että komissio esittää neuvostolle viinivuoden 1991/1992 aikana kertomuksen vyöhykejaosta, väkevöimisestä, rakenteellisten toimenpiteiden vaikutuksista, sekä niiden suhteesta pakolliseen tislaukseen ja viinien rikkidioksidipitoisuuksien enimmäismääriin sekä näistä aiheutuvista mahdollisista ehdotuksista; tiettyjen tällaisten kertomusten laatiminen on vaatinut tutkimusten järjestämistä yhteistyössä riippumattomien, vielä nimittämättömien asiantuntijoiden kanssa, ja
edellä mainittujen ongelmien merkittävyys tällä alalla edellyttää mahdollisimman yhtenäisiä ratkaisuehdotuksia; tämän yhtenäisyyden saavuttamiseksi on tarpeen laatia tarvittavat ehdotukset siten, että käytettävissä on kaikki mahdolliset tiedot, ja tämän vuoksi tiettyjä määräaikoja olisi lykättävä viinivuodella,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 822/87 seuraavasti:
1 Korvataan 17 artiklan 3 kohdan päivämäärä, "31 päivään elokuuta 1992" päivämäärällä "31 päivään elokuuta 1993".
2 Korvataan 18 artiklan 3 kohdan toinen alakohta seuraavasti:
"Komissio esittää ennen viinivuoden 1992/1993 loppua Euroopan parlamentille ja neuvostolle kertomuksen yhteisön viininviljelyvyöhykkeiden jaottelemisesta. Neuvosto päättää perustamissopimuksen 43 artiklan 2 kohdassa määrätyn menettelyn mukaisesti koko yhteisön viininviljelyvyöhykkeiden jaottelusta siten, että sitä koskevia säännöksiä sovelletaan viinivuodesta 1993/1994."
3 Korvataan 20 artiklan 2 kohta seuraavasti:
"2 Komissio antaa Euroopan parlamentille ja neuvostolle ennen 1 päivää syyskuuta 1992 kertomuksen 1 kohdassa tarkoitetun tutkimuksen tuloksista sekä tarvittaessa siihen liittyvät ehdotukset. Neuvosto päättää näiden ehdotusten perusteella perustamissopimuksen 43 artiklan 2 kohdassa määrätyn menettelyn mukaisesti vuonna 1993 toteutettavista toimenpiteistä, jotka koskevat luonnollisen alkoholipitoisuuden tilavuusprosentteina kohottamista 18 artiklan 1 kohdassa tarkoitetuissa tuotteissa."
4 Korvataan 32 artiklan 3 kohdan viimeinen alakohta seuraavasti:
"Ensimmäisestä ja toisesta alakohdasta poiketen tuottajat, jotka ovat tehneet pitkäaikaisen varastointisopimuksen viinivuodeksi 1991/1992, voivat pyytää tällaisen sopimuksen purkamista korkeintaan 90 prosentin osalta sopimukseen kuuluvista tuotteista. Tässä tapauksessa tukea maksetaan jo kuluneelta varastointiajalta.
Edellä mainittu pyyntö tulee kuitenkin voimaan 1 päivänä heinäkuuta 1992 39 artiklassa tarkoitettuun pakolliseen tislaukseen toimitettavien viinien osalta."
5 39 artiklassa:
- korvataan 3 kohdan kolmas ja neljäs alakohta seuraavasti:
"Viinivuoden 1992/1993 loppuun asti:
- yhdenmukainen prosenttiosuus on 85 prosenttia,
- peräkkäiset viiteviinivuodet ovat viinivuodet 1981/1982, 1982/1983 ja 1983/1984.
Komissio määrittää viinivuodesta 1993/1994 lähtien yhdenmukaisen prosenttiosuuden ja peräkkäiset viiteviinivuodet seuraavasti:
- yhdenmukainen prosenttiosuus vahvistetaan ottaen huomioon 2 kohdan mukaisesti tislattavat määrät kyseessä olevan viinivuoden tuotannon ylijäämien poistamiseksi,
- peräkkäiset viiteviinivuodet vahvistetaan ottaen huomioon tuotannon kehitys ja erityisesti kitkentäkäytännön tulokset."
- korvataan 10 kohta seuraavasti:
"10 Tästä artiklassa säädetystä poiketen, viinivuosina 1985/1986-1992/1993 pakollinen tislaus voidaan ottaa käyttöön Kreikassa erityissäännöksin ottaen huomioon kyseisessä maassa havaitut ongelmat erityisesti hehtaarituotosten tuntemuksessa. Nämä säännökset annetaan 83 artiklassa säädetyn menettelyn mukaisesti."
- korvataan 11 kohdan ensimmäinen alakohta seuraavasti:
"11 Jos viinivuosien 1987/1988-1992/1993 aikana ilmenee ongelmia, jotka voivat vaarantaa 1 kohdassa tarkoitetun pakollisen tislauksen toteutumisen tai sen tasapainoisen soveltamisen, tarvittavista toimenpiteistä tislauksen tehokkaan soveltamisen varmistamiseksi säädetään 83 artiklassa säädetyn menettelyn mukaisesti."
- korvataan 12 kohta seuraavasti:
"12 Ennen viinivuoden 1992/1993 loppua komissio esittää Euroopan parlamentille ja neuvostolle kertomuksen, jossa esitetään erityisesti viinialalla sovellettavien rakenteellisten toimenpiteiden vaikutus, sekä tarvittaessa ne ehdotukset, joiden tarkoituksena on kumota tai korvata tämän artiklan säännökset toisilla säännöksillä viinimarkkinoiden tasapainon varmistamiseksi."
6 Korvataan 46 artiklan 4 kohta seuraavasti:
"4 Viinivuosina 1985/1986-1992/1993 määriteltävä osa 1 kohdan ensimmäisessä luetelmakohdassa tarkoitetusta tuesta on tarkoitettu rypäletäysmehun kulutuksen edistämiskampanjan järjestämiseen. Näiden kampanjoiden järjestämiseksi tuen suuruus voidaan vahvistaa 3 kohdan mukaisesti sovellettavan tuen tasoa korkeammaksi."
7 Korvataan 65 artiklan 5 kohta seuraavasti:
"5 Komissio esittää Euroopan parlamentille ja neuvostolle ennen 1 päivää huhtikuuta 1993 saadun kokemuksen perusteella kertomuksen viinien rikkidioksidin enimmäispitoisuuksista, johon se liittää tarvittaessa ehdotukset, joista neuvosto päättää perustamissopimuksen 43 artiklan 2 kohdassa määrätyn menettelyn mukaisesti ennen 1 päivää syyskuuta 1993."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 30 päivänä kesäkuuta 1992.

Labels: 2
7
3
6